**Развојна агенција Србије**

Број: \_\_\_\_\_\_\_\_\_\_\_\_\_\_/202\_

Датум: \_\_.\_\_.202\_. године

**Развојна агенција Србије,** са седиштем на адреси: Кнеза Милоша 12, Београд, матични број: 17905031, ПИБ: 109336535, коју заступа Радош Газдић, в. д. директора (у даљем тексту: **Агенција**)

и

**(назив привредног друштва/предузетника*),*** са седиштем на адреси: (*адреса седишта привредног друштва*), матични број: (*матични број),* ПИБ: *(порески идентификациони број*), које заступа (*име, презиме и функција одговорног лица*) (у даљем тексту**: Корисник**),

(у даљем тексту Агенција и Корисник појединачно означени као „**Уговорна страна**“, а заједно као „**Уговорне стране**“),

утврђују следеће чињенице:

1. да је Годишњим програмом рада Развојне агенције Србије за 2025. годину предвиђено спровођење Програма подршке интернационализацији прехрамбене индустрије и индустрије алкохолних пића у 2025. години (у даљем тексту: Програм);
2. да је дана 18. септембра 2025. године, Агенција донела Упутство за спровођење Програма подршке интернационализацији прехрамбене индустрије и индустрије алкохолних пића у 2025. години: 1-01-020-23/2025 (у даљем тексту: Упутство за спровођење Програма);
3. да је дана 18. септембра 2025. године Агенција донела Упутство за верификацију активности у оквиру Програма подршке интернационализацији прехрамбене индустрије и индустрије алкохолних пића у 2025. години, број: 1-01-020-23/2025-2 (у даљем тексту: Упутство за верификацију);
4. да је дана 19. септембра 2025. године Агенција објавила Јавни позив за пријаву на Програм;
5. да је Корисник \_\_. \_\_\_\_\_\_\_\_\_\_\_ 202\_. године Агенцији предао Пријаву број: \_\_\_\_\_\_\_\_\_\_\_\_\_\_\_/202\_;
6. да је између Агенције и Корисника дана \_\_.\_\_\_\_\_\_\_\_\_ 202\_. године закључен Уговор о поверљивости информација број:\_\_\_\_\_\_\_\_\_\_\_;
7. да је дана \_\_. \_\_\_\_\_\_\_\_\_ 202\_. године, Агенција донела Решење о додели бесповратних средстава број: \_\_\_\_\_\_\_\_\_\_\_/202\_ (у даљем тексту: Решење);
8. да Прилог I – Финансијски план и структура одобрених активности (у даљем тексту: Прилог 1) чини саставни и обавезујући део овог уговора, који попуњава Агенција, а Корисник прихвата својим потписом.

На основу наведеног, Уговорне стране закључују:

**УГОВОР**

**О ДОДЕЛИ БЕСПОВРАТНИХ СРЕДСТАВА**

**Предмет и циљ уговора**

**Члан 1.**

Овим уговором уређују се права, обавезе и одговорности Уговорних страна у вези са доделом, коришћењем и исплатом бесповратних средстава, ради унапређења извозних способности Корисника.

**Рок за реализацију активности**

**Члан 2.**

Корисник се обавезује да све активности из Прилога 1 реализује најкасније у року од 12 (дванаест) месеци од дана закључења овог уговора.

**Висина и услови исплате бесповратних средстава**

**Члан 3.**

Кориснику се додељују бесповратна средстава у укупном износу од \_\_\_\_\_\_\_\_\_\_\_\_\_\_\_\_ РСД за финансирање оправданих трошкова из Прилога 1 (у даљем тексту: бесповратна средства), и то на следећи начин:

*a) за меру интервенције „Консултантска подршка за креирање стратегије позиционирања на циљаном тржишту“, уз максимално суфинансирање до 60% укупних оправданих трошкова, у износу од \_\_\_\_\_\_\_\_\_\_ РСД;*

*b) за меру интервенције „Технолошка модернизација и иновације“, и то:*

* *набавку специфичне опреме за унапређење технолошко-производних процеса или увођење нових производних технологија, уз максимално суфинансирање до 40% укупних оправданих трошкова, у износу од \_\_\_\_\_\_\_\_\_\_ РСД;*
* *консултантску подршку технолога за оптимизацију и унапређење производних процеса, уз максимално суфинансирање до 60% укупних оправданих трошкова, у износу од \_\_\_\_\_\_\_\_\_\_ РСД.*

Исплата се врши по принципу рефундације трошкова, након реализације свих активности у складу са Упутством за верификацију.

**Верификација завршених активности**

**Члан 4.**

У циљу остваривања права на исплату бесповратних средстава, Корисник је у обавези да Агенцији достави извештај о реализованим активностима, попуњен на обрасцу који прописује Агенција. Уз овај извештај, Корисник је дужан да приложи сву неопходну документацију која потврђује спроведене мере интервенција из члана 3. Уговора, као и трошкове у вези са активностима из Прилога 1, а све у складу са Упутством за верификацију.

У случају да достављени извештај о реализованим активностима и документација садрже недостатке, Агенција ће упутити обавештење у коме ће бити детаљно наведени уочени недостаци, као и упутства за исправку.

Рок за исправку документације или извештаја не може бити краћи од 8 (осам) и дужи од 30 (тридесет) дана.

Уколико утврди да Корисник није испунио уговорне услове или да достављена документација, односно део документације, није у складу са Упутством за верификацију, Агенција задржава право да смањи износ бесповратних средстава или да не одобри исплату.

**Повезана лица**

**Члан 5.**

Корисник је у обавези да уговоре о реализацији активности из Прилога 1 закључује искључиво са трећим лицима која нису повезана лица у смислу закона којим се уређују привредна друштва. Ова обавеза се односи на повезана лица Корисника, као и на лица повезана са његовим законским заступником.

Уколико Корисник поступи супротно одредбама претходног става, Агенција задржава право да једнострано раскине овај уговор и затражи повраћај исплаћених бесповратних средстава, увећаних за законску затезну камату, рачунајући од дана уплате.

**Исплата бесповратних средстава**

**Члан 6.**

**Исплата бесповратних средстава врши се уплатом на динарски рачун Корисника на основу захтева за исплату.**

**Сматра се да је Корисник реализовао само оне активности из Прилога 1 за које је доставио одговарајућу документацију складу са Упутством за верификацију. Уколико је Корисник доставио доказе о смањеним трошковима за спроведене активности, исплата бесповратних средстава биће извршена сразмерно умањеном износу.**

Уплатом бесповратних средстава на динарски рачун Корисника Агенција потврђује да су активности из Прилога 1 реализоване у складу са Уговором.

**Средство обезбеђења**

**Члан 7.**

У циљу обезбеђења обавезе повраћаја уплаћених бесповратних средстава, Корисник је дужан да уз Уговор достави регистровану и потписану бланко соло меницу заједно са потписаним меничним овлашћењем.

Уз меницу из претходног става, Корисник је у обавези да достави и копију захтева за регистрацију меница у Регистру менице и овлашћења при Народној банци Србије, а који је оверен од стране пословне банке, као и копију картона депонованих потписа овлашћених лица.

**Извештавање**

**Члан 8.**

Корисник је дужан да Агенцији достави извештај о напретку најкасније шест (6) месеци од дана закључења овог уговора

Корисник је дужан да, у периоду од три године од дана уплате средстава, а најкасније до 31. марта сваке године, доставља годишњи извештај о резултатима пословања, у складу са обрасцем који прописује Агенција.

Агенција задржава право да по својој процени захтева достављање додатних извештаја ван редовног годишњег извештавања, уколико за то постоји оправдана потреба.

**Сарадња и учешће у промотивним активностима**

**Члан 9.**

Корисник ће настојати да активно учествује у промотивним активностима и пословним сусретима које организује Агенција, као и да благовремено доставља све податке неопходне за израду промотивних материјала.

У сврху статистичких анализа и других истраживања које спроводи Агенција, Корисник је дужан да Агенцији доставља сву неопходну документацију и информације.

**Неопходна обавештења**

**Члан 10.**

Корисник се обавезује да у току трајања овог уговора, обавештава Агенцију о статусним променама и промени правне форме и то пре доношења одлуке о таквој промени.

Корисник се обавезује да ће обезбедити да обавезе преузете овим уговором буду извршене без обзира на наступање околности из претходног става, као и да ће уговорне обавезе, уколико дође до промена описаних претходним ставом, бити извршене од стране његовог правног следбеника.

**Сагласност неопходних органа**

**Члан 11.**

Корисник гарантује да закључење овог уговора, не представља правне послове који се подразумевају под стицањем или располагањем имовином велике вредности у смислу закона којим се уређују привредна друштва. У супротном, Корисник се обавезује да пре исплате бесповратних средстава Агенцији достави одговарајуће одлуке органа који обавља функцију органа скупштине у акционарском друштву или друштву са ограниченом одговорношћу у смислу закона којим се уређују привредна друштва, којим се на недвосмислен начин изражава сагласност наведеног органа за закључење овог уговора.

Агенција задржава право да раскине Уговор уколико Корисник не поступи у складу са обавезом из става 1. овог члана.

**Контрола извршења уговорних обавеза**

**Члан 12.**

Агенција има право да у периоду од три (3) године од дана уплате бесповратних средстава на рачун Корисника спроводи контролу извршења уговорних обавеза предвиђених овим уговором.

Корисник је дужан да омогући Агенцији спровођење контроле испуњења уговорних обавеза, укључујући, а не ограничавајући се на *проверу отуђења стечене материјалне имовине*, проверу веродостојности предатих података и утврђивање испуњености обавеза предвиђених овим уговором.

Приликом вршења контроле извршења уговорних обавеза Агенција је у обавези да Кориснику достави писано обавештење о намераваном надзору најмање 10 (десет) радних дана пре вршења контроле извршења уговорних обавеза. Агенција се обавезује да теренске контроле спроводи на професионалан начин, без ометања процеса рада Корисника.

***Отуђење имовине***

***Члан 13.***

*Корисник је дужан да буде искључиви власник и носилац имовине која је предмет овог уговора. Корисник се обавезује да имовину за коју су одобрена бесповратна средства у складу са чланом 3. овог уговора неће отуђити, оптеретити, давати у закуп, у периоду од најмање три (3) године од дана уплате бесповратних средстава.*

*Корисник има право да, уз претходну писану сагласност Агенције, отуђи или замени имовину која је предмет овог уговора, уколико таква замена доприноси унапређењу извозних способности. Оваква замена може бити извршена под условом да Корисник у разумном року стекне другу имовину или замени имовину исте намене и исте или веће вредности од имовине која се замењује.*

*Уколико Корисник не поступи у складу са одредбама овог члана, Агенција има право да, једнострано и без икаквог одлагања, раскине Уговор и затражи повраћај бесповратних средстава, увећаних за законску затезну камату, рачунајући од дана уплате.*

**Раскид уговора у случају неиспуњења**

**Члан 14.**

У случају неиспуњења било које обавезе преузете потписивањем овог уговора или у случају да постоји вероватноћа да испуњење било које уговорне обавезе неће бити могуће, Агенција ће доставити упозорење Кориснику и оставити додатни рок за испуњење уговорних обавеза.

Уколико Корисник не испуни обавезе из овог уговора у остављеном додатном року, Агенција има право да једнострано раскине овај уговор путем писаног обавештења о раскиду уговора.

У случају раскида овог уговора, Корисник је у обавези да у року од 30 (тридесет) дана од дана пријема писаног обавештења о раскиду изврши повраћај бесповратних средстава увећаних за законску затезну камату, рачунајући од дана уплата.

Уколико Корисник не изврши обавезу повраћаја бесповратних средстава у року наведеном у претходном ставу, Агенција има право да се наплати активирањем средства обезбеђења достављеног у складу са чланом 7. овог уговора.

**Члан 15.**

Уколико на страни Корисника наступе оправдане околности које Корисник није скривио и на које није могао утицати, а због којих је извршење његових обавеза или даље учешће у Програму знатно отежано или онемогућено, Корисник може Агенцији поднети захтев за споразумни раскид уговора. Агенција ће о поднетом захтеву одлучити у разумном року.

**Помоћ мале вредности *(de minimis*** помоћ**)**

**Члан 16.**

Средства која се додељују овим уговором представљају државну помоћ мале вредности (*de minimis* помоћ).

Уколико се у току трајања овог уговора утврди да је Кориснику пре закључења овог уговора додељена државна помоћ коју није пријавио Агенцији, услед чега је доделом помоћи по овом уговору дошло до прекорачења државне помоћи, Агенција ће раскинути Уговор и захтевати повраћај бесповратних средстава, увећаних за законску затезну камату, рачунајући од дана уплата.

**Изјава о веродостојности података**

**Члан 17.**

Корисник изјављује и гарантује да су сви подаци и информације достављени Агенцији у вези са учешћем у Програму истинити, веродостојни и тачни, укључујући податке приложене приликом подношења пријаве као и све податке настале у току трајања овог уговора.

Уколико се у току трајања Уговора утврди да је дошло до повреде обавезе из става 1. овог члана, Агенција има право да раскине Уговор упућивањем писаног обавештења о раскиду и затражи повраћај исплаћених бесповратних, увећаних за законску затезну камату, рачунајући од дана уплате.

**Поверљивост информација**

**Члан 18.**

Уговорне стране су сагласне да ће се информације, документација и подаци који буду предати или обелодањени током трајања овог уговора користити искључиво ради остваривања циљева Програма. На наведене информације примењиваће се одредбе закона које уређују пословну тајну, као и одредбе закона којима се уређују облигациони односи.

**Примена прописа и решавање спорова**

**Члан 19**.

Уговорне стране су сагласне да се на сва питања која нису регулисана овим уговором примењују одредбе Упутства, Упутства за верификацију, Закона о облигационим односима, као и других важећих прописа Републике Србије.

Евентуални спорови у вези са извршењем одредаба Уговора решаваће се споразумно. У случају да не буде било могуће решити спор споразумно, спор који произилази из или је у вези са овим уговором решаваће надлежни суд у Београду.

**Измене и допуне уговора**

**Члан 20**.

Све измене и допуне овог уговора биће учињене у писаној форми, закључењем Анекса сагласном вољом Уговорних страна.

**Завршне одредбе**

**Члан 21.**

Овај уговор сачињен је у 4 (четири) истоветна примерка, од којих свака од Уговорних страна задржава по 2 (два) примерка.

**Члан 22.**

Овај уговор ступа на снагу на дан потписивања овлашћених лица обе Уговорне стране и остаје на снази до коначне реализације свих уговорених обавеза.

Закључен у Београду, дана \_\_\_\_\_\_\_ \_\_\_\_\_. године

|  |  |  |
| --- | --- | --- |
|  |  |  |
| Радош Газдићв. д. директора |  | *(име и презиме законског заступника и функција)* |
|  |  |
|  |  |